Krajniak, Milan, minister práce, sociálnych vecí a rodiny SR (2022-09-29):
Ďakujem, pán podpredseda. Pán poslanec Viskupič, chcem reagovať. Nebudem sa otáčať priebežne, ale budem teda reagovať. Nie, nie je to v poriadku, ja len aby to nebolo brané, že je to neslušné, tak iba kvôli tomu, že sedíš akurát presne za mnou, tak budem hovoriť smerom do pléna. Pán poslanec, rozumiem tvojej výhrade a za normálnych okolností by som ti povedal, že ja nevidím žiadny problém pre to, aby sa vyšpecifikovalo to, že tá rezerva, tých jeden a pol miliardy, ktorá má ísť na pomoc v súvislosti s energetikou a na inflačnú pomoc, aby bola špecifikovaná presnejšie. Je tu ale jeden alebo dva konkrétne problémy, prečo to tak nemôže aktuálne byť. Po prvé, my sme, samozrejme, ten návrh o štrnástych dô... alebo teda o tom mimoriadnom dôchodku predstavili na vláde už skôr a vznikol tam ten problém, že musíme urobiť tú novelu, aby sme dôchodky boli schopní vyplatiť. Sociálna poisťovňa, aby bola schopná vyplatiť aj túto dodatočnú mimoriadnu inflačnú pomoc, potrebuje na to reakčný čas. Chceme, aby boli vyplatené v novembri. Na to, aby boli vyplatené v novembri, musí byť začiatkom októbra platná legislatíva. Čiže... Ďakujem pekne, pán poslanec. Čiže toto je ten dôvod. Ten môj návrh na pomoc dôchodcom vlastne inicioval to, že prišlo, prišlo k tejto novele zákona o štátnom rozpočte a ja som si to zobral práve preto na krk, lebo mi na tom, myslím, že to aj obhajujem tu v parlamente, lebo mi na tom, prirodzene, záleží. Druhá vec, ktorú chcem povedať, to som rád, že ste to rozdebatovali na výbore pre financie a rozpočet, ale to je naozaj faktická vec, že my rokujeme so zamestnávateľmi, s odborármi, s predstaviteľmi ZMOS-u o tom, že akým spôsobom im doručiť tú pomoc v súvislosti s narastajúcimi cenami energií ešte tento rok. Lebo keby sme sa bavili o budúcom roku, tak, samozrejme, že to dôjde 15. októbra do parlamentu v návrhu štátneho rozpočtu. Ale my máme pri každom type pomoci domácnostiam, školám, nemocniciam, zariadeniam sociálnych služieb, charitám, čiže nazvime to verejnému sektoru aj firmám, my budeme musieť robiť kombináciu dvoch možností, ako to urobíme. Jedna vec je, že priama finančná kompenzácia niektorým vybraným napríklad domácnostiam, ale druhá možnosť, ktorú, samozrejme, uprednostňujeme, je zastropovanie tej ceny, ale to potom znamená, že tomu dodávateľovi, ktorý tú energiu dodá, musíme iným spôsobom kompenzovať ten rozdiel medzi, minimálne medzi, nazvime to, že ekonomicky oprávnenými nákladmi a nejakým primeraným ziskom. Ale toto nevieme teraz spočítať. Pretože my nevieme v žiadnom z tých daných momentov, keď sa to bude diať. To znamená, predstavme si, že sme v 20. októbri ako príklad. My nevieme, aká bude spotová cena elektriny, to znamená, nevieme, že koľko je ten... ten gap alebo ten, proste to, čo aktuálne budeme musieť do konca roka podľa spotových cien tým jednotlivým segmentom dodať. U domácnostiach neni tento problém, lebo tam vieme napočítať v nejakej fáze nejaký prípadný, nazvime to, energetický šek, aj keď domácnosti, chvalabohu, majú zastropované ceny energií do konca roka. Ale u zariadení sociálnych služieb, nemocníc, škôl, firiem, pekárov, komukoľvek ďalšiemu, my to nebudeme vedieť, pretože tá cena bude trhovo kolísať. Čiže teraz si predstav, pán poslanec, a to hovorím iba akože vecne, lebo však ty si človek, ktorý vníma reálny svet, že by sme dali, že 150 mil. pôjde na pomoc školám, lebo tak by si si to ty asi predstavoval, že tam budú konkrétne nejaké vyšpecifikované, že tá pomoc na zníženie n... alebo teda kompenzačná pomoc kvôli vysokým cenám energií, že by si tam chcel mať, že toľkoto pôjde na školy, toľkoto pôjde pekárom, toľkoto pôjde zdravotníkom, toľkoto pôjde zariadeniam sociálnych služieb... ale my to nevieme povedať. Lebo nevieme, aká bude vtedy tá spotová cena, a keď my rozhodneme o stropovaní, že to bude, príklad poviem, že 100 eur na MWh elektrickej energie, my nevieme, koľko bude ten gap, ktorý budeme doplácať. Práve preto je to urobené takto. Čiže keďže ťa považujem za racionálneho človeka, pán poslanec, aj keď teraz opozičného, chcel som k tomu povedať pár slov, že prečo my to nevieme teraz urobiť tak, ako by si si to ty predstavoval. Pretože keby náhodou tá cena sa hýbala tak, že to nevieme odhadnúť ten spot, tak by sme museli akože ešte trikrát do konca roka prísť do parlamentu a meniť tie jednotlivé položky o pomoci v jednotlivých segmentoch? To asi nie je celkom reálne. A urobili sme to, myslím si, férovo. Férovo v tom zmysle, že hoci sme navýšili príjmy a navýšili alikvotne aj výdavky, to znamená, to bolo jedna k jednej, my sme nemenili, teraz by som, nemenili sme nominálne, nominálne ten deficit. To znamená, podľa mňa je to fér, pretože to v skutočnosti rozpočet vylepšuje, než keby sme išli na percentuálny deficit. Takže zdá sa mi, že je to urobené korektne. Chcel som to tu povedať a chcel som upozorniť na to, že bez tej zmeny, nazvime to, výdavkového stropu v rozpočte, nevieme vyplatiť tú pomoc dôchodcom. Preto som tu, pretože keď som ten návrh predložil na vláde, tak sme tam, samozrejme, mali napísané v doložke, v našom materiáli na vláde, že návrh bude financovaný zo zvýšeného výberu daní. Ale to nie je možné podľa zákona o rozpočtových pravidiel bez zmeny zákona o štátnom rozpočte. Preto tu som, a preto to aj obhajujem, lebo je to takpovediac môj záujem, keďže môjho rezortu sa asi bude týkať veľmi veľká časť toho zvýšeného limitu, ktorú budeme chcieť do konca roka vyplatiť, a bez toho to neviem urobiť. Čiže to je na vysvetlenie, aby si rozumel, že prečo je to, prečo je to takto.